b"\n_START_ARTICLE_\nMark Warburton\n_START_SECTION_\nUra\n_START_PARAGRAPH_\nWarburton aloitti jalkapallouransa Leicester Cityn juniorijoukkueessa. Warburtonista ei koskaan tullut ammattilaispelaajaa, vaan h\xc3\xa4n edusti uransa ajan amat\xc3\xb6\xc3\xb6rijoukkueita Enfield FC:t\xc3\xa4 ja Boreham Woodia. H\xc3\xa4n lopetti uransa loukkaantumisten vuoksi jo vuonna 1988._NEWLINE_Warburton aloitteli valmennusuraansa St. Clement Danes Schoolin jalkapallovalmentajana ty\xc3\xb6skennelless\xc3\xa4\xc3\xa4n samanaikaisesti treidaajana. 2000-luvun alussa h\xc3\xa4n j\xc3\xa4tti ty\xc3\xb6ns\xc3\xa4 p\xc3\xb6rssiosakkeiden parissa ja matkusteli ymp\xc3\xa4ri Eurooppaa seuraamassa eri seurojen valmennustoimintaa. Vuonna 2006 h\xc3\xa4n aloitti ty\xc3\xb6skentelyn Watfordin organisaatiossa juniorivalmentajana ja toimi my\xc3\xb6hemmin my\xc3\xb6s Watfordin U18-joukkueen apuvalmentajana. H\xc3\xa4n erosi teht\xc3\xa4vist\xc3\xa4\xc3\xa4n helmikuussa 2010. _NEWLINE_Helmikuussa 2011 Warburtonista tuli Brentfordin apuvalmentaja. Warburton toimi Englannin Ykk\xc3\xb6sliigassa pelanneen Brentfordin apulaisvalmentajana kauden loppuun saakka, kunnes siirtyi seuran urheilutoimenjohtaksi. Joulukuussa 2013 h\xc3\xa4nest\xc3\xa4 tuli seuran p\xc3\xa4\xc3\xa4valmentaja saksalaisen Uwe R\xc3\xb6slerin saatua potkut. Warburtonin johdolla Brentford pelasi vahvan kauden ja joukkue h\xc3\xa4visi h\xc3\xa4nen alaisuudessaan ensimm\xc3\xa4isen ottelunsa vasta helmikuun lopulla 2014 pelattuaan sit\xc3\xa4 ennen 19 ottelua tappioitta. Kausi p\xc3\xa4\xc3\xa4ttyi Brentfordin osalta Ykk\xc3\xb6sliigan toiseen sijaan ja joukkue nousi kauden p\xc3\xa4\xc3\xa4tteeksi Englannin Mestaruussarjaan. Kauden j\xc3\xa4lkeen Warburton allekirjoitti vuoden jatkosopimuksen Brentfordin kanssa._NEWLINE_Brentfordin menestyskulku jatkui my\xc3\xb6s Mestaruussarjassa. Warburtonin alaisuudessa joukkue pelasi vahvasti ja oli sarjassa parhaimmillaan kolmantena, mik\xc3\xa4 oli Brentfordin seurahistorian paras sijoitus Englannin sarjaj\xc3\xa4rjestelm\xc3\xa4ss\xc3\xa4 sitten kauden 1952/53 avauskierroksen. Helmikuussa 2015 julkisuuteen levisi huhuja joiden mukaan Warburton olisi j\xc3\xa4tt\xc3\xa4m\xc3\xa4ss\xc3\xa4 seuran kauden 2014/15 j\xc3\xa4lkeen. Viikoa uutisten j\xc3\xa4lkeen seura ilmoitti, ett\xc3\xa4 Warburton valmennustiimeineen j\xc3\xa4tt\xc3\xa4\xc3\xa4 seuran kauden j\xc3\xa4lkeen. Syyn\xc3\xa4 olivat erimielisyydet seurajohdon kanssa Brentfordin kehitt\xc3\xa4misest\xc3\xa4. Uutisoinnista ja kohusta huolimatta Brentford s\xc3\xa4ilytti hyv\xc3\xa4n pelivireens\xc3\xa4 ja sijoittui kauden 2014/15 runkosarjan p\xc3\xa4\xc3\xa4tteeksi Mestaruussarjassa viidenneksi, mik\xc3\xa4 oli  Brentfordin nousu Valioliigaan kariutui lopulta pudotuspelien tappioon Middlesbrough'lle. Warburton j\xc3\xa4tti seuran kauden j\xc3\xa4lkeen luotsattuaan joukkueensa voittoon yli 50 prosentissa pelatuista otteluista._NEWLINE_Kes\xc3\xa4kuussa 2015 Warburton allekirjoitti kolmivuotisen sopimuksen skotlantilaisen Rangersin kanssa. H\xc3\xa4nest\xc3\xa4 tuli seuran ensimm\xc3\xa4inen englantilainen p\xc3\xa4\xc3\xa4valmentaja. Warburton luotsasi Rangersin Skotlannin mestaruussarjan voittoon ja seura nousi muutaman vuoden tauon j\xc3\xa4lkeen takaisin Skotlannin Valioliigaan. Rangers voitti h\xc3\xa4nen johdollaan my\xc3\xb6s Skotlannin Challenge Cupin mestaruuden. Huhtikuussa 2016 h\xc3\xa4n luotsasi Rangersin ensimm\xc3\xa4iseen Old Firmin voittoon, kun Celtic FC kaatui Skotlannin cupin v\xc3\xa4lieriss\xc3\xa4 rangaistuspotkukilpailun j\xc3\xa4lkeen. Cupin finaalissa Rangers kuitenkin h\xc3\xa4visi Hibernianille. Kauden j\xc3\xa4lkeen Warburton ja apuvalmentaja David Weir allekirjoittivat vuoden jatkosopimuksen seuran kanssa._NEWLINE_Paluu Valioliigaan oli haastava, eik\xc3\xa4 Rangers kyennyt haastamaan Celtici\xc3\xa4 liigan mestaruuskamppailussa. Rangersin h\xc3\xa4vitty\xc3\xa4 Old Firmin joulukuun lopulla, ero Celticiin kasvoi jo 19 pisteeseen. 10. helmikuuta 2017 Rangers ilmoitti, ett\xc3\xa4 Warburton ja Weir ovat eronneet teht\xc3\xa4vist\xc3\xa4\xc3\xa4n. Warburton itse kertoi, ettei h\xc3\xa4n ole teht\xc3\xa4vist\xc3\xa4\xc3\xa4n eronnut ja piti Rangersin potkuja laittomina. Maaliskuussa Rangers palkkasi Pedro Caixinhan p\xc3\xa4\xc3\xa4valmentajakseen ja pian t\xc3\xa4m\xc3\xa4n j\xc3\xa4lkeen Warburton allekirjoitti 2,5-vuotisen sopimuksen Mestaruussarjan Nottingham Forestin kanssa. Forestin loppukausi oli Warburtoninkin johdolla vaikea. Joukkue voitti vain kolme yhdeks\xc3\xa4st\xc3\xa4 Warburtonin alaisuudessa pelaamistaan otteluista ja s\xc3\xa4ilytti lopulta sarjapaikkansa vain maalieron turvin ennen Blackburn Roversia._NEWLINE_Kauden 2017/18 Forest vahvasti voittamalla kauden kaksi ensimm\xc3\xa4ist\xc3\xa4 Mestaruussarjan ottelua. Kauden edetess\xc3\xa4 peliesitykset vaihtelivat ja joukkueen pisteidenmets\xc3\xa4stys oli vuoristorataa. Syksyn kuluessa Forest juuttui tiukemmin sarjan keskikastiin ja ero nousukarsintaviivaan alkoi kasvaa. Joukkueen uusi kreikkalaisomistaja Evangelos Marinakis erotti Warburtonin teht\xc3\xa4vist\xc3\xa4\xc3\xa4n uudenvuodenaattona 2017, kun Forest majaili sarjassa sijalla 14._NEWLINE_Toukokuussa 2019 Warburton allekirjoitti kaksivuotisen sopimuksen Mestaruussarjan Queens Park Rangersin kanssa."